Hari ini Pak Lah kata belum ditetapkan...
Malaysiakini.com
Jun 14, 2008

Datuk Seri Abdullah Ahmad Badawi hari ini berkata tarikh tepat berhubung peralihan kuasa kepada timbalannya Datuk Seri Najib Tun Razak masih belum ditetapkan lagi.
    
Perdana Menteri berkata sepertimana yang diperjelaskannya semalam, beliau akan menyerahkan jawatannya itu kepada Najib apabila tiba masanya sepertimana yang difahami oleh kedua-dua mereka.
    
Abdullah yang ditemui pemberita selepas mengadakan perjumpaan dengan pemimpin Umno negeri Terengganu, di Kuala Terengganu, ketika ditanya lanjut berhubung perkara itu, sambil tersenyum berkata:
    
"Nak jelas apa lagi, You (wartawan) tak faham lagi..Ohh dah faham  tapi nak tanya lagi...(nak tanya) bila.
    
"Saya (sudah) terang (jelaskan) semalam, itu sudah jelas,  bahawasanya saya dan Datuk Seri Najib memang memahami peralihan kuasa akan dijalankan dalam keadaan yang baik, elok dan tersusun dan tidak  menimbulkan apa-apa masalah.

"Dan yang keduanya, yang tetapnya tentu sekali saya akan menyerahkan jawatan Perdana Menteri kepada Datuk Seri Najib kerana dialah saya akan  pilih (sebagai) pengganti saya," katanya.
    
Menurut laporan Bernama, Abdullah menegaskan peralihan kuasa itu akan dilakukan sebagaimana kedua-dua mereka memahaminya berhubung perkara itu.
    
"Tarikh yang tepat belum ditentukan, bila masa tiba, peralihan itu  akan dilakukan sebagaimana kami kedua-dua memahami," katanya.
    
Semalam, Abdullah berkata beliau dan Najib telah sepakat  menentukan masa yang terbaik untuk peralihan kuasa itu.
    
Ketika berucap pada majlis makan tengah hari bersama pemimpin masyarakat dan pegawai kanan kerajaan, Abdullah berkata:"Saya dan Najib telah bermuafakat dan kita berdua telah bersetuju bilakah masanya saya bersara dan bilakah masanya Najib akan ambil alih sebagai Perdana Menteri."

Copyright © 1999-2007 Mkini Dotcom Sdn. Bhd.
Source : http://www.malaysiakini.com/news/84497